AJA วิ่งแรง 12% รับข่าวตั้ง 3 บ.ย่อยใหม่แตกไลน์ธุรกิจ หวังเสริมแกร่ง-ลดความเสี่ยงกิจการ
AJA วิ่งแรง 12% รับข่าวตั้ง 3 บ.ย่อยใหม่แตกไลน์ธุรกิจ หวังเสริมแกร่ง-ลดความเสี่ยงกิจการ โดย ณ เวลา 15.10 น. ราคาอยู่ที่ระดับ 0.28 บาท บวก 0.03 บาท หรือ 12.00% สูงสุดที่ระดับ 0.29 บาท ต่ำสุดที่ระดับ 0.25 บาท ด้วยมูลค่าการซื้อขาย 4.11 ล้านบาท
12 ก.พ. 2563

ผู้สื่อข่าวรายงานว่า ราคาหุ้น บริษัท เอเจ แอดวานซ์ เทคโนโลยี จำกัด (มหาชน) หรือ AJA ณ เวลา 15.10 น. อยู่ที่ระดับ 0.28 บาท บวก 0.03 บาท หรือ 12.00% สูงสุดที่ระดับ 0.29 บาท ต่ำสุดที่ระดับ 0.25 บาท ด้วยมูลค่าการซื้อขาย 4.11 ล้านบาท

ทั้งนี้ ปัจจัยที่ส่งผลให้ราคาหุ้นปรับตัวเพิ่มขึ้น คาดว่ามาจากการที่ AJA มีการตั้งบริษัทย่อยเพิ่มเพื่อการดำเนินธุรกิจที่หลากหลายขึ้น ซึ่งอาจส่งผลดีต่อผลการดำเนินงานของบริษัท
AJA แจ้งว่าที่ประชุมคณะกรรมการบริษัทวานนี้ (11 ก.พ.) อนุมัติจัดตั้งบริษัทย่อย 2 แห่งเพื่อรองรับการขยายธุรกิจใหม่ ได้แก่ ธุรกิจสถานบริการเสริมความงาม ซึ่งจะจัดตั้งบริษัท เอเจ บิวตี้ กรุ๊ป จำกัด ทุนจดทะเบียน 20 ล้านบาท บริษัทถือหุ้น 100% เพื่อดำเนินธุรกิจสถานบริการเสริมความงามทั้งในกรุงเทพมหานครและต่างจังหวัด โดยจะดำเนินการการเชิงพาณิชย์ภายในไตรมาส 2/63
โดยธุรกิจแพลตฟอร์ม ซึ่งจะจัดตั้งบริษัท ยูเนี่ยนไทย แพลตฟอร์ม จำกัด ทุนจดทะเบียน 1 ล้านบาท บริษัทถือหุ้น 51% ร่วมกับนายเหวินเจี้ยน เหลี้ยว ถือหุ้น 30% และบริษัท ชิโน ไทย ไลฟ์ เมดิคอล ไซแอนซ์ รีเสิร์ช เซ็นเตอร์ จำกัด ถือหุ้น 19% เพื่อดำเนินธุรกิจแพลตฟอร์มด้านการลงทุน บริหารจัดการและบริการออนไลน์ให้กับธุรกิจขนาดกลางและขนาดย่อมของไทย โดยจะดำเนินการการเชิงพาณิชย์ภายในไตรมาส 2/63
นอกจากนี้คณะกรรมการบริษัทยังอนุมัติจัดตั้งบริษัทใหม่ของบริษัทย่อย (บริษัทบางกอกเพย์ จำกัด (Bpay)) จำนวน 1 บริษัท ภายใต้ชื่อบริษัท เอเจ ชาร์จ พอยท์ จำกัด เพื่อดำเนินธุรกิจจำหน่ายและให้เช่าแบตเตอรี่สำรอง ทุนจดทะเบียน 10 ล้านบาท โดย Bpay ถือหุ้น 51% ร่วมกับนางสาวเซี่ยว ฮั่น ถือหุ้น 49% ซึ่งจะดำเนินการเชิงพาณิชย์ภายในไตรมาส 1/63
ทั้งนี้ การจัดตั้งบริษัทย่อยดังกล่าว เพื่อเป็นการกระจายการลงทุนไปยังธุรกิจใหม่ ๆ ที่มีศักยภาพและความเจริญเติบโตที่ยั่งยืน ซึ่งจะช่วยเสริมสร้างความแข็งแกร่งของกลุ่มบริษัท และลดความเสี่ยงจากการพึ่งพาธุรกิจหลักของบริษัท